SLC โฉมใหม่ ลดทุนจดทะเบียน-เปลี่ยนชื่อบริษัท
SLC เปลี่ยนชื่อใหม่เป็น “บมจ.นิวส์ เน็ตเวิร์ค คอร์ปอเรชั่น” หรือ NEWS พร้อมลดทุนจดทะเบียนเหลือ 3.34 หมื่นลบ. จากเดิม 1.01 แสนลบ. 
21 เม.ย. 2558

บริษัท โซลูชั่น คอนเนอร์ (1998) จำกัด (มหาชน) หรือ SLC ระบุว่า ที่ประชุมสามัญผู้ถือหุ้นประจำปี 58 เมื่อวันที่ 10 เม.ย. 58 ได้มีมติอนุมัติให้ลดทุนจดทะเบียน และแก้ไขหนังสือบริคณห์สนธิของบริษัทข้อ 4. จากทุนจดทะเบียนเดิม 100,680,660,688 บาท ประกอบด้วยหุ้นสามัญจำนวน 100,680,660,688 หุ้น มูลค่าหุ้นละ 1 บาท เป็นทุนจดทะเบียนหลังการเปลี่ยนแปลง 33,403,684,700 บาท ประกอบด้วยหุ้นสามัญจำนวน 33,403,684,700 หุ้น มูลค่าหุ้นละ 1 บาท
อีกทั้งมีมติให้เปลี่ยนชื่อบริษัทพร้อมเปลี่ยนแปลงตราประทับบริษัท แก้ไขข้อบังคับของบริษัท และแก้ไขเพิ่มเติมหนังสือบริคณห์สนธิของบริษัท ข้อ 1 จากเดิม บริษัท โซลูชั่น คอนเนอร์ (1998) จำกัด (มหาชน) เป็น บริษัท นิวส์ เน็ตเวิร์ค คอร์ปอเรชั่น จำกัด (มหาชน)
นอกจากนี้คณะกรรมการบริษัทได้อนุมัติการเปลี่ยนชื่อย่อหลักทรัพย์ของบริษัทจากเดิม “SLC” เป็น “NEWS” เพื่อให้สอดคล้องกับการเปลี่ยนชื่อบริษัท โดยบริษัทได้ดำเนินการจดทะเบียนเปลี่ยนแปลงดังกล่าวต่อกรมพัฒนาธุรกิจการค้า กระทรวงพาณิชย์เป็นที่เรียบร้อยแล้ว วานนี้ (20 เม.ย.)
 